L-UE qed tieħu miżuri biex issaħħaħ it-trasparenza korporattiva ta' kumpaniji multinazzjonali kbar. Illum l-ambaxxaturi tal-istati membri taw mandat lill-presidenza Portugiża biex tidħol f'negozjati mal-Parlament Ewropew għall-adozzjoni rapida tad-direttiva proposta dwar l-iżvelar ta' informazzjoni dwar it-taxxa fuq l-introjtu minn ċerti intrapriżi u fergħat, komunement magħrufa bħala d-direttiva dwar ir-rappurtar pubbliku għal kull pajjiż (CBCR). Id-direttiva tirrikjedi lill-intrapriżi multinazzjonali jew l-impriżi awtonomi bi dħul konsolidat totali ta' aktar minn €750 miljun f'kull sena mill-aħħar sentejn finanzjarji konsekuttivi, kemm jekk ikollhom il-kwartieri ġenerali fl-UE kif ukoll barra minnha, jiddivulgaw pubblikament f'rapport speċifiku t-taxxa fuq l-introjtu li jħallsu f'kull stat membru, flimkien ma' informazzjoni rilevanti oħra relatata mat-taxxa. Il-banek huma eżentati minn din id-direttiva peress li huma obbligati jiżvelaw informazzjoni simili taħt direttiva oħra. Sabiex jiġu evitati piżijiet amministrattivi sproporzjonati fuq il-kumpaniji involuti u biex l-informazzjoni divulgata tiġi limitata għal dik li hija assolutament neċessarja biex tippermetti skrutinju pubbliku effettiv, id-direttiva tipprevedi lista kompleta u finali ta' informazzjoni li għandha tiġi żvelata. Ir-rappurtar ikollu jsir fi żmien 12-il xahar mid-data tal-karta bilanċjali tas-sena finanzjarja inkwistjoni. Id-direttiva tistabbilixxi l-kondizzjonijiet li skonthom kumpanija tista' tikseb id-differiment ta' tali divulgazzjoni għal massimu ta' sitt snin. Tistipula wkoll min jerfa' r-responsabbiltà reali għall-iżgurar tal-konformità mal-obbligu ta' rappurtar. L-istati membri ser ikollhom sentejn biex jittrasponu d-direttiva fil-liġi nazzjonali. Il-passi li jmiss Abbażi tal-mandat ta' negozjar maqbul, il-presidenza Portugiża ser tesplora mal-Parlament Ewropew il-possibbiltà ta' qbil għall-adozzjoni rapida tad-direttiva fit-tieni qari (''qbil bikri fit-tieni qari''). Informazzjoni ġenerali Id-direttiva proposta, imressqa f'April 2016, hija parti mill-pjan ta' azzjoni tal-Kummissjoni dwar sistema tat-taxxa korporattiva aktar ġusta. Il-Parlament Ewropew adotta l-pożizzjoni tiegħu fl-ewwel qari fis-27 ta' Marzu 2019. Mandat ta' negozjar maqbul fil-Coreper